በአውሮፕላኑ ጭስ የታየበት ምክንያት እንዲጣራ ታዘዘ
አዲስ አበባ፤ ሐምሌ 08/2005 (ዋኢማ) – የኢትዮጵያ አየር መንገድ ንብረት የሆነው ቦይንግ 787 ድሪም ላይነር አውሮፕላን በሄትሮው አየር ማረፍያ በቆመበት ጭስ የታየበት ምክንያት እንዲጣራ የበረራ አደጋዎች ምርመራ ተቋም አዘዘ፡፡ተቋሙ ከአውሮፕላኑ ጀርባ ላይ ከፍተኛ ሙቀት እና ጭስ የተፈጠረበትን መንስኤና ተያያዥ ምክንያቶች ምን እንደነበሩ እንዲጣራ ያዘዘው እ.ኤ.አ በ1996 የወጣው የአለም አቀፍ ሲቪል ሰርቪስ አቬሽን ደንብ መሰረት በማድረግ እንደሆነ ታውቋል፡፡በምርመራው የሚገኘው ማስረጃ ማንንም ተጠያቂ ለማድረግ ሳይሆን በቀጣይ ችግሩ እንዳይደገም ለመከላከል አላማ እንደሚውልም ተገልጿል፡፡የኢትዮጵያ አየር መንገድ ለኢሬቴድ የላከው መግለጫ እንደሚያሳየው በምርመራው አምራቹ ቦይንግን በመወከል የአሜሪካ ብሔራዊ የትራንስፖርት ደህንነት ቦርድ፣ የኢትዮጵያ አየር መንገድን በመወከል ደግሞ የኢትዮጵያ ሲቪል አቬሽን  ይሳተፋሉ፡፡በምርመራ አማካሪነት ደግሞ የእንግሊዝ ሲቪል አቬሽን እና የአውሮፓ በረራ ደህንነት ኤጀንሲ እንደሚሳተፉ ታውቋል፡፡በሄትሮው የሚገኘው አውሮፕላኑ የምርመራ ሂደቱ ረዘም ያሉ ቀናት ሊወስድ እንደሚችል የኢትዮጵያ አየር መንገድ ህዝብ ግንኙነት የላከው መግለጫ ያመለክታል ሲል ፋና ብሮድካስትንግ ዘግቧል፡፡